Gøtzsches gate

Gøtzsches gate (1–5, 2–12)Postens adressesøk er ei kort gate på Holttangen, på Nordsia i Hønefoss. Gata, som løper fra sør mot nord, krysser Gullagata og løper sammen med Jørgen Thons vei i begge ender. Hele strøket preges av eldre villahusbebyggelser.

 Navnebakgrunn 
Gøtzsches gate ligger innenfor de opprinnelige bygrensene fra 1852, men var ikke inntegnet på Hans Bergs opppmålings- og reguleringsplan over Hønefoss fra 1855–1856. Den er oppkalt etter byens første apoteker, Carl Emil Gøtzsche (1814–1865), som var født i Finderup sogn i tidligere Holbæk amt på Sjælland i Danmark.

Gøtzsche fikk bevilgning som apoteker og landhandler den 4. desember 1843. Han lot reise den såkalte Apotekergården i Stabells gate 10, på hjørnet ved Riperbakken, hvor han drev både apotek og landhandlerivirksomhet i de samme lokalene. Gøtzsche var politisk aktiv og medlem av byens fattigkommisjon og byggekommisjonen for Hønefoss kirke, som stod ferdig i 1862.

Apotekergården ble i 1898 sterkt ombygget, av apoteker Caspar Fredrik Baptist Rumi, og har siden framstått i jugendstil. Løven apotek i Hønefoss var en direkte etterkommer av Gøtzsches virksomhet, men dette ble til Boots Apotek Løven Hønefoss i september 2010. Dette apoteket lå i Thoresengården, men ble nedlagt alt i 2013.

 Se også 
 Gater i Hønefoss

Referanser

Kategori:Gater i Hønefoss